Pernille Rosenkrantz-Theil (S), 2024-04-23:
Noget af det, jeg i hvert fald noterer mig og altid følger lidt med i, er, hvordan det står til med fattigdomstallene, og det, man i jo hvert fald kan konstatere, er, at de er faldet de sidste 5 år.
Det synes jeg er vældig, vældig godt.
Jeg vil først sådan helt kort og godt om den drøftelse, vi har her i dag, sige, at regeringen ikke har tænkt sig at stemme for en lov om fattigdom.
Jeg tror heller ikke, at det er nogen meget stor hemmelighed, at lige her kan der godt være visse ideologiske diskrepanser i forhold til tilgangen til fattigdom.
Der er også nogle gode delmængder, men det er bare for at sige, at sådan er det selvfølgelig også, når man har en bred regering, altså at der kan være forskellige opfattelser af præcis spørgsmålet om fattigdom.
Derfor er jeg måske også ekstra stolt af, at det faktisk er lykkedes i den her regerings tid at lande en aftale på kontanthjælpsområdet, som også bidrager til at løfte flere børn ud af fattigdom.
Det er jo så min gode kollega beskæftigelsesministeren, som det jo er lykkedes for, også med opbakning bredt her i Folketinget.
Jeg er også rigtig godt tilfreds med det resultat, der er opnået vedrørende medicin, altså det, at man kan få dækket medicinudgifter.
Der er selvfølgelig også resultater på mit eget område.
Der vil jeg nævne en af de ting, som jeg synes har været vigtige, og det er faktisk, at vi har fået permanentgjort det sociale frikort.
Det vil sige, at der gives nogle trædesten ind på arbejdsmarkedet for nogle af dem, der har allersværest ved at bide sig fast, og hvor de krav, vi stiller som samfund, bliver til snubletråde for de mennesker, vi taler om.
Så efter min bedste overbevisning er vi kommet nogle rigtig gode ryk videre.
Det vil sige, at til trods for de ideologiske diskrepanser i en bred regering, synes jeg faktisk, det er lykkedes os at bevæge os fremad.
Man kan sige, at måske særlig i forbindelse med en dagsorden som netop den, der handler om kontanthjælp, har det jo skiftet fra den ene regering til den næste.
Der synes jeg, det er rigtig fint, at det er lykkedes os at lande et bredt forlig.
Så vil jeg sige i forhold til det her med afdækningen af forholdene omkring udsatte personer, at jeg jo synes, det er meningsfuldt, at vi går ind og afdækker, hvad det er for nogle sociale udfordringer, man står med, og hvad vi kan gøre for at afhjælpe dem.
Det er jo, fordi udsathed kan komme til udtryk på rigtig mange måder, og det vil sige, at den udsathed, der også kan lede til fattigdom, kan komme til udtryk på rigtig mange måder.
Det kan være social marginalisering, det kan være psykisk sårbarhed, og det kan være udelukkelse fra fællesskaber og rigtig mange andre ting.
Der har vi f.eks. både årlige publikationer og opgørelser fra ministerierne, altså som ministerierne selv laver, og så selvfølgelig analyser fra diverse forskningsinstitutioner og interessenter.
I mit eget ministerium har vi f.eks. det, der hedder Socialpolitisk Redegørelse, mens Økonomiministeriet har den publikation, der hedder Fordeling og incitamenter.
Så alt i alt er der en bred dækning af forholdene og udviklingen for forskellige grupper, som er i risiko for udsathed.
Og i hvert fald siden jeg begyndte at debattere lige præcis den her dagsorden, synes jeg, der er kommet rigtig godt skred i det.
Der blev lavet et par store analyser tilbage for ca. 10 år siden, som bidrog til at skubbe på for, at man i højere grad kigger på både data og analyser på det sociale område, og det synes jeg vi har haft rigtig god gavn af.
Så er det selvfølgelig vigtigt, at vi får skabt rigtig gode vilkår for børn og deres familier, når vi taler om fattigdom, altså at vi også får zoomet ind på særlig børnene.
Det er vigtigt for børnefamilier med manglende ressourcer, at de oplever at have en hverdag, hvor forældrene også står op om morgenen og tager på arbejde og deltager i fællesskaberne, og det er jo ikke alle forundt at være raske og dermed kunne påtage sig et arbejde.
Og man kan sige, at andre har så stor en grad af social udsathed, at det kan være svært at leve op til de almindelige vilkår.